Þingræður haldnar á Alþingi Íslendinga



Herra forseti. Fjh.- og viðskn. fékk til meðferðar seint í gærkvöld 150. mál þessarar deildar. Kom nefndin saman til fundar snemma í morgun til að freista þess að afgreiða málið frá sér. Ég vil taka það fram, að að sjálfsögðu er hér um allt of skamman tíma að ræða, og ég vil þakka sérstaklega nm. hvað þeir tóku vel í það að taka þátt í því að nefndin freistaði þess að ljúka málinu. Nefndin telur að hér sé um alvarlegt mál að ræða sem stefni nokkuð í hættu þeim iðnaði sem hér hefur risið upp til framleiðslu á húseiningum, en hins vegar séu vissir annmarkar á máli þessu. Það var t. d. lagt til í 4. mgr. frv., að ráðh. skuli heimilt að leggja jöfnunarálag á aðra innflutta vöruflokka til þess að vega upp á móti uppsöfnuðum aðflutningsgjöldum. Það er nauðsynlegt að þetta atriði falli ekki niður. Það liggur fyrir að það geta verið ýmsir aðrir vöruflokkar sem þyrfti að vera hægt að meðhöndla með sama hætti. Að vísu eru ýmsar aðrar heimildir sem kunna að vera nægilegar í þeim efnum. En þetta og ýmislegt annað þarfnast nánari athugunar. Þess vegna taldi nefndin að ekki væri rétt að lög þessi giltu lengur en til ársloka 1982. Vill hún með því ítreka að áfram verði unnið að málinu og það lagt að nýju fyrir Alþingi. Á fund okkar í morgun komu ráðuneytisstjórar fjmrn. og viðskrn., fulltrúar frá Landssambandi iðnaðarmanna, formaður þess og framkvæmdastjóri. Nefndin hafði einnig boðað til fundar við sig fulltrúa frá Verslunarráði Íslands. Þeir gátu því miður ekki komið, en hafa komið á framfæri við hv. alþm. ábendingum varðandi mál þetta þar sem þeir fara þess á leit við Alþingi, að afgreiðslu málsins verði frestað. Það komu ýmsar gagnlegar ábendingar fram hjá Verslunarráði Íslands og sjálfsagt að taka þær til athugunar. En með tilliti til þess, sem ég hef áður rakið, hvernig málum er komið, vildi nefndin ekki bera ábyrgð á að málið gæti ekki náð fram að ganga fyrir jól, en leggur á það mikla áherslu, að málið verði endurskoðað í ljósi þess sem fram hefur komið bæði hér í umr. á Alþingi og í ýmsum athugasemdum sem borist hafa. Ég veit að margir hv. þm. eru þessarar skoðunar, þó að ég vænti þess, að þeir og jafnvel ráðherrar sjái sér fært að spara umræður um málið eins og nokkur kostur er, til þess að það megi ná fram að ganga. Nefndin leggur til að frv. verði samþ.



Herra forseti. Ég mæli hér fyrir nál. heilbr.- og trn. sem er að finna á þskj. 226. Nefndin hefur fjallað um frv. til l. um breyt. á lögum nr. 49/1981, um Framkvæmdasjóð aldraðra. Hér er um að ræða framlengingu á álagningu sérstaks skatts sem nota skal til uppbyggingar stofnana fyrir aldraða. Þær breytingar, sem er að finna í hinu nýja frv., eru í fyrsta lagi að nú er skattur þessi 200 kr. í stað 100 kr. á síðasta ári. Þar sem heildarendurskoðun á löggjöf um þjónustu fyrir aldraða hefur ekki verið lögð fram þótti nauðsynlegt að framlengja þennan skatt og jafnframt að hækka hann í 200 kr. Í 1. brtt. á þskj. 227 er breytt tölunni sem áður var 37 500 kr. og er lágmarkstekjuskattsstofn þeirra sem greiða skulu þennan skatt, og er sú tala nú 45 000 kr. Þessi breyting var gerð í samráði við Gest Steinþórsson skattstjóra í Reykjavík og samkvæmt hans ábendingu. Þá er nýmæli einnig í 1. gr. í brtt. n. á þskj. 227, að þetta gjald skal fella niður af þeim elli- og örorkulífeyrisþegum sem dveljast á dvalar- og hjúkrunarheimilum. 2. brtt. n. er að á eftir 1. gr. komi ný grein sem orðist svo: „Aftan við 2. gr. laganna bætist ný málsgr. sem orðist svo: Fjmrn. skal skila Framkvæmdasjóði aldraðra ársfjórðungslega, á innheimtuárinu, 1/4 af áætluðum tekjum sjóðsins samkv. þessari grein.“ Nefndin telur nauðsynlegt að binda þetta í lögum þar sem í ljós hefur komið að tekjur sjóðsins hafa tilhneigingu til að koma inn mjög seint og getur það tafið veitingar úr sjóðnum. 3. brtt. á þskj. 227 er við 3. tölul. 2. gr., en 3. tölul. hljóðar svo, með leyfi forseta: „Að greiða hlutdeild ríkissjóðs, sbr. 34. gr. laga um heilbrigðisþjónustu nr. 57/1978, í byggingu sveitarfélaga á stofnunum fyrir aldraða, sbr. 3. gr. stafliði a) og b). Aftan við þetta bætist: „enda greiði ríkissjóður framlag beint í Framkvæmdasjóð, sbr. 2. tölul. 2. gr.“ Í þessu er raunverulega fólgið að verið er að tryggja að skattlagningin, sem er uppistaðan í tekjum Framkvæmdasjóðs, markaður tekjustofn, sé ekki notuð til þess að greiða ríkisframlag til byggingar sjúkrastofnana sem hvort sem er hefði átt að greiða að 85%. Einn nm., hv. þm. Magnús H. Magnússon, skrifaði undir nái. með fyrirvara og hefur lagt fram brtt. ásamt hv. þm. Jóhönnu Sigurðardóttur og Karvel Pálmasyni. Mun Magnús gera grein fyrir þeim breytingum. Heilbr.- og trn. fékk til viðtals við sig Pál Sigurðsson ráðuneytisstjóra og - eins og áður er sagt - Gest Steinþórsson skattstjóra og kann þeim þakkir fyrir aðstoðina. Að öðru leyti mæla sex nm. með því að frv. nái fram að ganga.



Herra forseti. Ég skal stytta mál mitt. Ég er vissulega samþykkur því hlutverki sem þessi sjóður hefur, en ég er óánægður með álagningu skattsins. Nefskattar eru bæði ranglátir og dýrir og erfiðir í álagningu og reyndar ekki síður í innheimtu. Hátekjumenn eiga að greiða meira en þeir sem lægstar hafa tekjurnar eða lágar tekjur hafa. Á þessu ári var þetta gjald lagt á þúsundir gamalmenna og unglinga sem engan annan skatt höfðu, og skattstjórar höfðu ekki heimild til að fella þetta gjald niður, hversu bág sem kjörin voru. Út af þessu urðu því mjög mikil leiðindi í mörgum tilvikum og ástæðulaust með öllu að vera að stofna til þess. Þetta hefur talsvert mikið verið lagfært í heilbr.- og trn. þessarar hv. deildar þannig að þetta er ekki eins slæmt og verður vonandi ekki eins slæmt og það var á þessu ári. Eftir sem áður er skatturinn ranglátur og miklu ranglátari en ef hann kæmi sem viðbót við tekjuskatt, hlutfallsleg uppbót við tekjuskatt, eins og ég hef leyft mér að leggja til á sérstöku þskj. ásamt hv. þm. Karvel Pálmasyni og hv. þm. Jóhönnu Sigurðardóttur. Auk þess finnst mér satt að segja fáránlegt að við skulum núna vera að fjölga nefsköttum á sama tíma og til stendur að taka upp staðgreiðslukerfi skatta. Staðgreiðslukerfi skatta getur ekki náð til nefskatta, en á afskaplega auðvelt með að taka til skatta eins og við leggjum til í brtt. á þskj. 236. Ég er sem sagt mjög samþykkur hlutverki sjóðsins en ósammála því, hvernig gjaldið er lagt á.